CELEX: C2005/271/29
Language: da
Date: 2005-10-29 00:00:00
Title: Sag C-326/05 P: Appel iværksat den 26. august 2005 af Industrias Químicas del Vallés S.A. til prøvelse af dom afsagt den 28. juni 2005 af De Europæiske Fællesskabers Ret i Første Instans (Anden Afdeling) i sag T-158/03, Industrias Químicas del Vallés S.A. mod Kommissionen for De Europæiske Fællesskaber

29.10.2005   
            
            
               DA
            
            
               Den Europæiske Unions Tidende
            
            
               C 271/15
            
         Appel iværksat den 26. august 2005 af Industrias Químicas del Vallés S.A. til prøvelse af dom afsagt den 28. juni 2005 af De Europæiske Fællesskabers Ret i Første Instans (Anden Afdeling) i sag T-158/03, Industrias Químicas del Vallés S.A. mod Kommissionen for De Europæiske Fællesskaber
   (Sag C-326/05 P)
   (2005/C 271/29)
   Processprog: spansk
   Ved De Europæiske Fællesskabers Domstol er der den 26. august 2005 iværksat appel af Industrias Químicas del Vallés S.A. ved abogados C. Fernández Vicién, I Moreno-Tapia Rivas og Sabater Marotias og med valgt adresse i Luxembourg, til prøvelse af dom afsagt den 28. juni 2005 af De Europæiske Fællesskabers Ret i Første Instans (Anden Afdeling) i sag T-158/03, Industrias Químicas del Vallés mod Kommissionen for De Europæiske Fællesskaber.
   Appellanten har nedlagt følgende påstande:
   
               1.
            
            
               Sagen antages til realitetsbehandling.
            
         
               2.
            
            
               Rettens dom af 28. juni 2005 ophæves.
            
         
               3.
            
            
               Den i første instans nedlagte påstand om annullation af Kommissionens beslutning 2003/308/EF (1) af 2. maj 2003 om afvisning af at indsætte metalaxyl i bilag I til Rådets direktiv 91/414/EØF (2) tages til følge.
            
         
               4.
            
            
               Subsidiært hjemvises sagen til Retten, for at denne kan træffe fornyet afgørelse.
            
         
               5.
            
            
               Kommissionen tilpligtes at betale sagens omkostninger, herunder omkostningerne i sagen for Retten, og i givet fald omkostningerne i sagen om foreløbige forholdsregler.
            
         Søgsmålsgrunde og væsentligste argumenter:
   
               1.
            
            
               For det første har Industrias Químicas del Vallés S.A. (IQV) gjort gældende, at Retten i Første Instans har foretaget en urigtig gengivelse af bevismidlerne i sagen ved vurderingen af Kommissionens retlige overvejelser vedrørende spørgsmålet om følgerne af, at den eneste anmelder, som havde fremlagt en fuldstændig aktmappe, trak sig tilbage fra proceduren med hensyn til vurdering af metalaxyl.
            
         
               2.
            
            
               For det andet har IQV anført, at Retten har anlagt en rigtig retsopfattelse, da den forkastede ét af IQV's anbringender på grundlag af et uddrag af et dokument, som IQV — hvilket Retten også har erkendt — aldrig fik adgang til under den administrative procedure.
            
         
               3.
            
            
               For det tredje har IQV bebrejdet Retten for at have anlagt en urigtig retsopfattelse, da den i denne sag fejlagtigt har fortolket og anvendt forsigtighedsprincippet og proportionalitetsprincippet, idet den lagde vægt på hensynet til den offentlige sundhed for at begrunde den anfægtede kommissionsbeslutning.
            
         
               4.
            
            
               For det fjerde har IQV anført, at Retten har anlagt en urigtig retsopfattelse med hensyn til fortolkningen og anvendelsen af de for denne sag relevante retsforskrifter, især bestemmelserne i direktiv 91/414/EØF og forordning nr. 3600/92 om den procedure, som skal anvendes ved vurderingen af en række aktive stoffer i plantebeskyttelsesmidler. IQV har især gjort gældende, at Retten har (i) sammenblandet begreberne »fuldstændig aktmappe« og »supplerende oplysninger«; (ii) fejlagtigt har vurderet, at hver anmelder — når der er flere anmeldere med hensyn til det samme produkt — skal indgive en fuldstændig aktmappe, (iii) fejlagtigt har vurderet den rapporterende medlemsstats rolle i de etaper, der ligger efter udarbejdelsen af vurderingen.
            
         
               5.
            
            
               For det femte har IQV bebrejdet Retten for at have anlagt en urigtig retsopfattelse, idet den har antaget, at Kommissionen ikke begik en åbenbar skønsfejl ved at afslå at forlænge fristen med henblik på en fortsættelse af proceduren for vurdering af metalaxyl. På dette punkt har Retten ifølge appellanten taget udgangspunkt i en urigtig forudsætning og anført en begrundelse, som er uforenelig med de af Kommissionen meddelte forlængelser på det berørte område.
            
         
               6.
            
            
               For det sjette har IQV gjort gældende, at Retten har anvendt en selvmodsigende og afvigende begrundelse for at forkaste IQV's anbringende vedrørende det grundlag, som beslutningen blev truffet på, og som ikke er gengivet i den anfægtede beslutning.
            
         
               7.
            
            
               Endelig har IQV gjort gældende, at Retten har overtrådt de bestemmelser, der regulerer sagsbehandlingen, idet den — uden at angive begrundelsen herfor i dommen — ikke har taget hensyn til visse uddrag af IQV's skriftlige indlæg i retsmøderapporten.
            
         
      (1)  EUT L 113 af 7.5.2003, s. 8.
   
      (2)  EFT L 230 af 19.8.1991, s. 1.